Hyvät ylioppilaat ja muu juhlaväki

Valkolakit ovat vihdoin päässämme ja se on saavutus, josta voimme kaikki olla ylpeitä. Se ei ole täysin itsestään selvyys, sillä erilaiset maailmantilanteet ovat luoneet mutkia matkaamme. Tähän aikaan on kuitenkin sisältynyt myös paljon hyvää, johon haluamme nyt keskittyä. Lukio aikamme on mennyt nopeammin kuin olisi ikinä voinut uskoa. Ykkösen ryhmäytymispäivä Kunstenniemessä tuntuu eiliseltä, mutta tässä me nyt kuitenkin seisomme, kolme vuotta myöhemmin.

Jos meidän pitäisi kuvailla kuluneita vuosia yhdellä sanalla, se olisi opettavainen. Olemme oppineet paljon maailmasta, toisista ja itsestämme. Oppimisen ohella olemme kuitenkin luoneet arvokkaita muistoja. Vanhojen tanssit ja päivämme prinsessoina. Pään kipeäksi huutaminen penkkari ajelun aikana. Helpotuksen tunne viimeisen yo-kokeen jälkeen, kun tiesi urakan olevan ohi. Lämmöllä muistelemme myös osaksi koulupäiviä muodostuneita perinteitä, kuten nopeuskisoja kabinetteihin ja hyppytuntien juttuhetkiä. Olemme onnekkaita saadessamme lähteä täältä näiden ja monien muiden muistojen kanssa.

Haluaisimme myös jakaa kiitoksia. Ensiksi kiitos koko koulun henkilökunnalle, sillä ilman teitä Norssissa ei mikään toimisi. Erityiskiitos niille opettajille, joiden kanssa olemme päässeet tutustumaan paremmin. Teidän jakamien viisauksien ja elämäntarinoidenne ansiosta lähdemme täältä varmemmin askelin kohti tulevaisuutta. Kiitokset kuuluvat myös kaikille, jotka ovat tukeneet abiturienttien matkaa koulun ulkopuolella. Mutta ennen kaikkea kiitos muille abeille, joiden kanssa olemme saaneet tämän matkan jakaa.

Nyt on aika suunnata katse kohti tulevaa ja uusia seikkailuja. Abi, jatkui matkasi täältä mihin tahansa, oli se sitten uusien opintojen pariin, välivuotta viettämään tai varusmiespalveluun, haluamme toivottaa sinulle paljon onnea tulevaan. Muista aina uskoa itseesi ja unelmiisi, me pystymme mihin vaan.

Tuntuu haikealta ajatella aikuisuuden olevan jo ovella ja yhden etapin olevan jo takana, mutta olemme kuitenkin innoissamme tulevasta. Tänään on kuitenkin aika juhlistaa valmistumistamme. Siksi haluammekin toivottaa kaikille ihanaa juhlapäivää, muistakaa nauttia, sillä olette sen ansainneet.

Kiitos!!!!

Ada Koski ja Emma Mäkelä